b'\n_START_ARTICLE_\nLaos\n_START_SECTION_\nGeografia\n_START_PARAGRAPH_\nLaos \xc3\xa9s un Estat sense litoral en el sud-est d\'\xc3\x80sia i el paisatge, densament arbrat, consisteix, sobretot, en muntanyes rugoses, la m\xc3\xa9s alta de les quals \xc3\xa9s Phou Bia amb 2820 metres d\'altitud, amb algunes planes i altiplans._NEWLINE_El riu Mekong forma una part del l\xc3\xadmit occidental amb Tail\xc3\xa0ndia, mentre que les muntanyes de la Serralada Annamita formen la major part de la frontera aquest amb Vietnam._NEWLINE_El clima local \xc3\xa9s tropical i caracteritzat per monsons; hi ha una temporada plujosa de maig a novembre, seguida d\'una temporada seca de desembre a abril._NEWLINE_Al voltant del 65\xc2\xa0% de la superf\xc3\xadcie est\xc3\xa0 coberta per una densa vegetaci\xc3\xb3 pr\xc3\xb2pia de les selves subtropicals. La capital i la ciutat m\xc3\xa9s gran de Laos \xc3\xa9s Vientiane. Tamb\xc3\xa9 s\xc3\xb3n importants Luang Prabang, Savannakhet i Pakse.\n_START_SECTION_\nDemografia i etnicitat\n_START_PARAGRAPH_\nLaos \xc3\xa9s un estat amb una gran proporci\xc3\xb3 de poblaci\xc3\xb3 rural. \xc3\x80dhuc la capital, Vientiane (pronunciat "Viang-txan"), \xc3\xa9s una ciutat relativament petita amb nom\xc3\xa9s uns 200.000 habitants. Luang Prabang (103.000 habitants) \xc3\xa9s la segona ciutat del pa\xc3\xads i l\'antiga seu reial de Laos. A aquestes ciutats es respira una atmosfera de tranquil\xc2\xb7litat molt agradable, contr\xc3\xa0riament a altres capitals i ciutats d\'aquesta zona d\'\xc3\x80sia on imperen el tr\xc3\xa0fic ca\xc3\xb2tic i la pol\xc2\xb7luci\xc3\xb3._NEWLINE_El grup \xc3\xa8tnic dominant \xc3\xa9s el Lao. La paraula "Laos" prov\xc3\xa9 del Franc\xc3\xa8s, on la "s" final \xc3\xa9s silenciosa._NEWLINE_La gent local s\'anomenen "Lao" i coneixen llur pa\xc3\xads amb el nom de "Path\xc3\xa9t Lao" (Pa\xc3\xads Lao). Tenen molta afinitat \xc3\xa8tnica, ling\xc3\xbc\xc3\xadstica i cultural amb els habitants de l\'Isaan, zona ve\xc3\xafna al nord-est de Tail\xc3\xa0ndia, a l\'altra banda del riu Mekong._NEWLINE_La festa m\xc3\xa9s important a tot Laos \xc3\xa9s el Pimay (any nou), on se celebra el cap d\'any Budista. La gent surt al carrer a llen\xc3\xa7ar aigua als altres.'